**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.10.2018, ora 08.00 – 20.10.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 20.10.2018, ora 7.00**

**RÂURI**

**Debitele au fost,** **în general, staţionare.**

Creşteri izolate de niveluri şi debite s-au înregistrat pe unele râuri din bazinele superioare ale râurilor din vestul ţării, ca urmare a precipitaţiilor înregistrate în interval.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) în bazinul râului Bega, pe cursul mijlociu al Timișului, cursul mijlociu si inferior al Moldovei, cursurile superioare ale Sucevei şi Trotuşului, cursul mijlociu al Siretului şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice Lăpuș, Bistra, Moravița, Nera, Bârlad, Jijia, pe unii afluenţi din bazinele superioare ale Crișului Negru (Holod, Teuz), pe unii afluenţi din bazinul mijlociu și inferior al Oltului și din bazinul superior al Argeşului (Râul Doamnei, Vâlsan).

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, staţionare**, exceptând râurile din bazinele Vişeu, Iza şi bazinele superioare ale Someşului, Mureşului, Oltului, Sucevei, Moldovei şi Bistriţei, unde vor fi în creştere uşoară datorită precipitaţiilor prognozate şi propagării.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 19-20.10.2018 **a fost în scădere ușoară, având valoarea de 1900 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost, în general, în scădere ușoară.

**Debitul la intrarea în ţară** (secţiunea Baziaş) **va fi** **în ușoară scădere (1850 m3/s).**

În aval de Porţile de Fier debitele vor fi în general în scădere ușoară.

**Având în vedere că atât nivelul, cât și debitul Dunării sunt scăzute pe sectorul Chiciu - Cernavodă - Hârșova, rămâne în vigoare aplicarea Planului de Restricții, treapta 3, începând cu data de 01.10.2018, precum şi instituirea începând din data de 18.10.2018 a fazei de atenţionare/ avertizare pentru SNN- CNE Cernavodă**.

**2.** **Situaţia meteorologică în intervalul 19.10.2018, ora 08.00 –20.10.2018, ora 06.00**

**În ţară,** vremea s-a menținut mai caldă decât în mod normal la această dată, deși s-a răcit față de intervalul precedent în cea mai mare parte a teritoriului, abaterile față de mediile climatologice fiind de până la 8...9 grade în estul Transilvaniei. Ziua cerul a fost mai mult noros în vest și a prezentat înnorări temporare în restul teritoriului, iar noaptea înnorările s-au accentuat în majoritatea regiunilor. A plouat local în Banat, în Crișana, la munte și izolat în rest. Ploile au avut și caracter de aversă. Vântul a suflat slab și moderat. Temperaturile maxime au fost cuprinse între 15 grade la Caransebeș și 23 de grade Pătârlagele, Fetești, Râmnicu Vâlcea, Ploiești, Slatina, Adjud, Focșani, Stolnici, Craiova, Caracal, Zimnicea, Drăgășani și Brăila. S-a semnalat ceață la începutul intervalului local în Dobrogea și estul Munteniei, iar spre sfârșitul acestuia izolat în Crișana. La ora 06.00, se înregistrau valori termice cuprinse între 3 grade la Întorsura Buzăului și 15 grade la Sulina, Râmnicu Sărat și Roșiorii de Vede.

**Observaţie:** de ieri, de la ora 09.00, au fost în vigoare 3 atenționări cod galben pentru fenomene meteorologice periculoase imediate, emise după cum urmează: 1 de SRPV Bacău și 2 de SRPV Constanța.

**La Bucureşti,** vremea a fost deosebit de caldă pentru această dată, cu o maximă termică de 22 de grade la toate stațiile meteorologice. Cerul a fost temporar noros ziua și mai mult noros noaptea. La ora 06.00, se înregistrau 13 grade la Afumați și Filaret și 14 grade la Băneasa.

**3. Prognoza meteorologică în intervalul 20.10.2018, ora 08.00 –21.10.2018, ora 08.00**

**În ţară,** regimul termic va fi caracterizat de valori mai ridicate decât cele specifice perioadei, chiar dacă în regiunile extracarpatice acestea vor marca o ușoară scădere față de ziua anterioară. Cerul va fi mai mult noros, iar local și temporar va ploua, ziua îndeosebi în sudul țării, iar noaptea cu precădere în nord-vest, nord și centru. Vântul va sufla slab și moderat, cu ușoare intensificări în prima parte a intervalului în regiunile estice și pe crestele montane. Temperaturile maxime vor fi cuprinse între 14 și 22 de grade, iar cele minime între 6 și 14 grade.

**La Bucureşti,** vremea va fi, în general, închisă, iar valorile termice vor scădea ușor față de intervalul anterior. Trecător, mai ales în prima parte a intervalului, va ploua slab. Vântul va sufla slab și moderat. Temperatura maximă va fi de 18...19 grade, iar cea minimă de 10...11 grade.

***II. CALITATEA APELOR***

**Pe Marea Neagră**

**A.B.A. Dobrogea-Litoral** informează că la data de 19.10.2018, la ora 14.10, a fost semnalat un delfin eşuat pe plaja Mangalia, în dreptul postului salvamar din apropierea barului „Exiland”.

Pe râurile interioare şi pe fluviul Dunărea nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Sibiu şi A.P.M. Sibiu** informează despre producerea în seara de 19.10.2018, la ora 23:09, a unui incendiu la halele de stocare temporară a deşeurilor periculoase şi nepericuloase aparținând S.C. JIFA S.R.L. din municipiul Sibiu, strada Ocnei, nr. 4. Cea mai apropiată clădire se află la cca 200 m. La fața locului s-au deplasat reprezentanții G.N.M.-C.J. Sibiu şi A.P.M. Sibiu pentru investigații. Au fost recoltate probe de către autolaboratorul I.S.U. Sibiu. Echipajele I.S.U. Sibiu care intervin pentru stingere au reușit să localizeze incendiul, focarele fiind în curs de lichidare. Nu au fost înregistrate victime. Se va reveni cu rezultatele analizelor probelor de aer recoltate.

**G.N.M.-C.J. Galaţi** **și A.P.M.** **Galaţi** revin cu informații despre incendiul de la depozitul de deşeuri municipale "Rampa Rateş" Tecuci (cu depozitarea sistată din iulie 2017), reaprins la data de 17.10.2018. Acesta a fost lichidat în data de 19.10.2018, în jurul orei 10.00, suprafaţa afectată fiind de 1500 mp.

**Agenţia Naţională pentru Protecţia Mediului** informează că din rezultatele analizelor efectuate în data de 18.10.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**Garda Forestieră Brașov** revine cu informații despre incendiul de pădure izbucnit la data de 16.10.2018, în jurul orei 12.00, în zona comunei Viștea, pe raza Ocolului Silvic Făgăraș, jud. Brașov. Acesta a afectat o suprafață de 200 mp de litieră și a fost stins la data de 17.10.2018, la ora 16.00, de către personalul silvic, pompierii militari, politiști și cetățeni.

**Garda Forestieră Ploiești** informează că la data de 18.10.2018, în jurul orei 15.00, s-a produs un incendiu de pădure în zona comunei Bilciurești, pe raza Ocolului Silvic Răcari, jud. Dâmbovița, din cauza unui foc deschis nesupravegheat propagat de pe terenurile agricole limitrofe. Incendiul a afectat o suprafață de 1,5 ha de litieră și a fost stins în aceeași zi, la ora 18.30, de către personalul silvic, pompierii militari și cetățeni.

**G.N.M.-C.J. Harghita:**

- informează despre producerea la data de 15.10.2018 a două incendii de vegetație ierboasă în zona Ciba a municipiului Miercurea Ciuc, primul în vecinătatea Unității Militare Subpădure, pe un teren agricol, suprafața afectată-0,98 ha, iar al doilea între capătul strazii Ciba și râul Olt, suprafața afectată 2,22 ha; pentru stingerea acestora au intervenit echipajele I.S.U. Harghita;

- revine cu informații despreincendiul izbucnit la data de 16.10.2018, în jurul orei 10.00, în turbăria situată între DN 13A, râul Olt și pârâul Șumuleu din zona municipiului Miercurea Ciuc. Pentru stingerea acestuia au intervenit în cursul zilei de 16.10.2018 echipajele I.S.U. Harghita și S.V.S.U. Miercurea Ciuc cu pompa de 1100 l/h din dotare, intervenția S.V.S.U. continuând și în datele de 17 și 18.10.2018 pentru lichidarea focarelor reaprinse. Suprafața afectată de incendiu a fost de 5,32 ha.

**Se precizează că terenurile afectate de incendii sunt incluse în situl Natura 2000 ROSPA 0034 „Depresiunea și Munții Ciucului”. Întrucât arderea vegetației ierboase în ariile protejate constituie infracțiune, G.N.M.-C.J. Harghita va sesiza organele de cercetare penală.**

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE